title: Решение на Комисията от 29 юли 1983 година относно списъка с предприятия в Австралия, които са одобрени за целите на вноса на прясно месо в Общността

text:
Важна правна забележка

|

31983D0384

Официален вестник n° L 222 , 13/08/1983 стр. 0036 - 0039 специално финландско издание: глава 3 том 16 стр. 0193  специално испанско издание: глава 03 том 28 стр. 0189  специално шведско издание: глава 3 том 16 стр. 0193  специално португалско издание глава 03 том 28 стр. 0189  специално чешко издание глава 03 том 06 стр. 3  - 6 специално испанско издание глава 03 том 06 стр. 3  - 6 специално унгарско издание глава 03 том 06 стр. 3  - 6 специално литвийско издание глава 03 том 06 стр. 3  - 6 LV.ES глава 03 том 06 стр. 3  - 6 MT.ES глава 03 том 06 стр. 3  - 6 PL.ES глава 03 том 06 стр. 3  - 6 SK.ES глава 03 том 06 стр. 3  - 6 специално словенско издание глава 03 том 06 стр. 3  - 6

		19830729Решение на Комисиятаот 29 юли 1983 годинаотносно списъка с предприятия в Австралия, които са одобрени за целите на вноса на прясно месо в Общността(83/384/ЕИО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от едрия рогат добитък и свине, и на прясно месо от трети страни [1], последно изменена с Директива 83/91/ЕИО [2], и по-специално член 4, параграф 1 и член 18, параграф 1, букви а) и б) от нея,като има предвид, че на предприятията в трети страни не може да бъде разрешено да изнасят прясно месо в Общността, освен ако същите не отговарят на общите и специални изисквания, посочени в Директива 72/462/ЕИО;като има предвид, че в съответствие с член 4, параграф 3 от Директива 72/462/ЕИО Австралия е предоставила списък с предприятията, на които е разрешено да изнасят в Общността;като има предвид, че проверките на място от страна на Общността показват, че хигиенните стандарти в много от тези предприятия са достатъчни и че следователно тези предприятия могат да бъдат вписани в първия списък, който се съставя в съответствие с член 4, параграф 1 от същата тази директива, на предприятия, от които е разрешен вносът на прясно месо;като има предвид, че трябва да бъде разгледан случаят на останалите предприятия, предложени от Австралия, като това трябва да стане въз основа на допълнителна информация по отношение на техните хигиенни стандарти и тяхната възможност да се адаптират бързо към законодателството на Общността;като има предвид, че междувременно, с цел да се избегне всякакво рязко прекъсване на съществуващите търговски потоци, на тези предприятия може да бъде временно разрешено да продължат своя износ на прясно месо към онези държави-членки, които са готови да го приемат;като има предвид, че следователно ще е необходимо настоящото решение да се преразгледа и, ако е необходимо, да се измени с оглед на предприетите стъпки в тази насока и на направените подобрения;като има предвид, че условията за внос на прясно месо от предприятия, които попадат в списъка, приложен към настоящото решение, продължават да са предмет на разпоредби, които са установени другаде, както и на общите разпоредби на Договора; като има предвид, че по-специално вносът от страни, които не са държави-членки и ре-експортът към други държави-членки на определени категории месо, като например месото с тегло по-малко от 3 килограма, или месо, което съдържа остатъци от определени вещества, които все още не са обхванати от общностни правила, продължават да са предмет на санитарното законодателство на държавата-членка вносител, при спазване на общите разпоредби на Договора;като има предвид, че мерките, предвидени в настоящото решение, са в съответствие със становището на Постоянния ветеринарен комитет,ПРИЕ НАСТОЯЩЕТО РЕШЕНИЕ:Член 11. Предприятията в Австралия, които са изброени в приложението, се одобряват за целите на вноса на прясно месо в Общността, по силата на посоченото по-гореприложение.2. Вносът от тези предприятия следва да остане предмет на ветеринарните разпоредби на Общността, които са установени другаде.Член 21. Държавите-членки забраняват внос на прясно месо, ако то е от предприятие, различно от тези, които са изброени в приложението.2. Държавите-членки обаче, могат да продължат действието на разрешението до 30 април 1984 г. по отношение на вноса на прясно месо от предприятията, които не са изброени в приложението, но са били официално одобрени и предложени от властите в Австралия в срок най-късно до 7 април 1983 г. в съответствие с член 4, параграф 3 от Директива 72/462/ЕИО, освен ако не е било взето решение в противен смисъл в съответствие с член 4, параграф 1 от посочената директива, в срок най-късно до 1 май 1984 г.Комисията предоставя на държавите-членки списъка с предприятията.Член 3Настоящото решение се прилага от 1 октомври 1983 г.Член 4Настоящото решение се преразглежда и, ако е необходимо, се изменя най-късно до 1 февруари 1984 г.Член 5Адресати на настоящото решение са държавите-членки.Съставено в Брюксел на 29 юли 1983 година.За КомисиятаPoul DalsagerЧлен на Комисията[1] ОВ L 302, 31.12.1972 г., стр. 28.[2] ОВ L 59, 5.3.1983 г., стр. 34.--------------------------------------------------19830729ПРИЛОЖЕНИЕСПИСЪК НА ПРЕДПРИЯТИЯТАНомерна предприятие | Адрес |I.МЕСО ОТ ЖИВОТНИ ОТ РОДА НА ЕДРИЯ РОГАТ ДОБИТЪКA.Кланици и транжорни7 [1] | CQME Pty. Ltd, Rockhampton, Queensland |135 | Blue Ribbon Export Division, Launceston, Tasmania |151 | Richardson's Meat Industries Ltd, Hobart, Tasmania |170 | Beef City Pty. Ltd, Purrawunda, Queensland |195 [1] | R. J. Gilbertson Pty. Ltd, Longford, Tasmania |239 [1] | Northern Cooperative Meat Company Ltd, Casino, New South Wales |243 | Warwick Bacon Company Ltd, Warwick, Queensland |294 | Teys Bros Pty. Ltd, Beenleigh, Queensland |525 | Tancred Bros, Beaudesert, Queensland |642 | Metro Meat Ltd, Cootamundra, New South Wales |751 | Tasmeats Ltd, Camdale, Tasmania |1352 | Lockyer Valley Abattoir, Grantham, Queensland |Б.Кланици3 | The Metropolitan Public Abattoir, Brisbane, Queensland |53 [1] | Thomas Borthwick and Sons, Melbourne, Victoria |54 [1] | H. W. Greenham and Sons, Pty. Ltd, Newport, Victoria |155 | Blaney County Council Abattoir, Blaney, New South Wales |218 | Northwest Exports Pty. Ltd, Inverell, New South Wales |533 [1] | Charles David Pty. Ltd, Murray Bridge, South Australia |612 [1] | Associated Meat Processors Pty. Ltd, Wodonga, Victoria |648 [1] | E. G. Green and Sons, Harvey, Western Australia |761 [1] | R. J. Gilbertson Pty. Ltd, Melbourne, Victoria |1265 [1] | G. & K. O'Connor, Export Abattoir, Pty. Ltd, Pakenham, Victoria |1471 [1] | South Australian Meat Corporation, Gepps Cross, South Australia |B.Транжорни1595 | R. J. Gilbertson Pty. Ltd, Melbourne, Victoria |1618 | Cisco's Meats Pty. Ltd, Melbourne, Victoria |1735 | Western Australian Lamb Marketing Board, Perth, Western Australia |1842 | S. G. Allen, Pty, Ltd, Melbourne, Victoria |1889 | Webb Meat Exports, Pty. Ltd, Melbourne, Victoria |II.ОВЧЕ МЕСОА.Кланици и транжорни151 | Richardson's Meat Industries Ltd, Hobart, Tasmania |Б.Кланици155 | Blayney County Council Abattoir, Blayney, New South Wales |199 [1] | Thomas Borthwick and Sons (Australasia) Ltd, Albany, Western Australia |423 [1] | S. E. Meat (Aust.) Ltd, Naracoorte, South Australia |533 [1] | Charles David Pty. Ltd, Murray Bridge, South Australia |612 [1] | Associated Meat Processors Pty. Ltd, Wodonga, Victoria |642 | Metro Meat Ltd, Cootamundra, New South Wales |1027 [1] | Linley Valley Meats Pty. Ltd, Wooroloo, Western Australia |1471 [1] | South Australian Meat Corporation, Gepps Cross, South Australia |В.Транжорни1595 | R. J. Gilbertson Pty. Ltd, Melbourne, Victoria |1614 | Tatiara Meat Co. Pty. Ltd, Bordertown, South Australia |1618 | Cisco's Meats Pty. Ltd, Melbourne, Victoria |1735 | Western Australian Lamb Marketing Board, Perth, Western Australia |1842 | S. G. Allen Pty. Ltd, Melbourne, Victoria |1889 | Webb Meat Exports Pty. Ltd, Melbourne, Victoria |III.ХЛАДИЛНИ СКЛАДОВЕ(Само за замразено пакетирано месо)45 | Corio Bay Freezers Pty. Ltd, North Geelong, Victoria |47 | Watson and Son Pty. Ltd, Brisbane, Queensland |84 | South Australian Meat Corporation, Gepps Cross, South Australia |132 | P & O Cold Storage Ltd, Brisbane, Queensland |149 | P & O Cold Storage Ltd, Melbourne, Victoria |156 | Snowboy Pty. Ltd, Sydney, New South Wales |198 | A. B. Oxford Pty. Ltd, Melbourne, Victoria |202 | Polar Cold Storage Co., Melbourne, Victoria |216 | T. A. Field, Port Alma, Queensland |253 | Australian Service Cold Storage Pty. Ltd, Sydney, New South Wales |274 C | Moss Vale Cold Store, Moss Vale, New South Wales |292 | Port of Portland Authority, Portland, Victoria |492 | W. Woodmason Cold Storage Pty. Ltd, Sydney, New South Wales |565 | Port Huon Fruit Juices Pty. Ltd, South Hobart, Tasmania |651 | Central Coast Coldstores, West Gosford, New South Wales |1013 | P & O Cold Storage Ltd, Perth, Western Australia |1025 | Port of Devonport Authority, Devonport, Tasmania |1025 A | S. P. Holman Ltd, Devonport, Tasmania |1057 | Marine Board of Burnie, Burnie, Tasmania |1060 | Port Adelaide Freezers Pty. Ltd, Port Adelaide, South Australia |1168 | Frigmobile, Townsville, Queensland |1190 | Rego Cold Storage Pty. Ltd, Scoresby, Victoria |1258 | City Centre Cold Store, Sydney, New South Wales |1277 | Magdem Enterprises, Hobart, Tasmania |1289 | Port of Launceston Authority, Bell Bay, Tasmania |1379 | Doboy Cold Stores Pty. Ltd, Brisbane, Queensland |1380 | Port of Devonport Authority, Devonport, Tasmania |1439 | P & O Australia Ltd (Food City), Brisbane, Queensland |1467 | South Australian Cold Stores Ltd, Dry Creek, South Australia |1487 | Cold Stores of Australia Pty. Ltd, North Freemantle, Western Australia |1617 | Frigmobile, Cairns, Queensland |1625 | Schumacher Ice Cold Pty. Ltd, Brisbane, Queensland |1662 | A. B. Oxford Cold Storage Co. Pty. Ltd, Melbourne, Victoria |1692 | Marine Board of Burnie, Burnie, Tasmania |2095 | Frigmobile, Townsville, Queensland |2180 | P. Manettas Holdings Pty. Ltd, Sydney, New South Wales |2190 | Frigmobile, Pty. Ltd, Sydney, New South Wales |2325 | Adelaide Cold Stores Pty. Ltd, Cavan, South Australia |2514 | Wedgewood Pastries, Sydney, New South Wales |[1] С изключение на карантиите--------------------------------------------------


title: Решение (ЕС) 2016/2313 на Съвета от 8 декември 2016 година за разрешаване на определени държави членки да приемат, в интерес на Европейския съюз, присъединяването на Република Корея към Хагската конвенция от 1980 г. за гражданските аспекти на международното отвличане на деца

text:
               20.12.2016

               BG

               Официален вестник на Европейския съюз

               L 345/59

         РЕШЕНИЕ (ЕС) 2016/2313 НА СЪВЕТА
   от 8 декември 2016 година
   за разрешаване на определени държави членки да приемат, в интерес на Европейския съюз, присъединяването на Република Корея към Хагската конвенция от 1980 г. за гражданските аспекти на международното отвличане на деца
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 81, параграф 3 във връзка с член 218 от него,
   като взе предвид предложението на Европейската комисия,
   като взе предвид становището на Европейския парламент (1),
   като има предвид, че:

               (1)

               Европейският съюз е определил като една от своите цели насърчаването на защитата на правата на детето, както е посочено в член 3 от Договора за Европейския съюз. Мерките за закрила на децата срещу незаконно прехвърляне или задържане са съществен елемент от тази политика.

               (2)

               Съветът прие Регламент (ЕО) № 2201/2003 (2) (Регламент „Брюксел IIa“), който има за цел да закриля децата от вредните последици от незаконно прехвърляне или задържане и да въвежда процедури за осигуряване на бързото им връщане в държавата на обичайно пребиваване, както и да осигурява защита на правото на лични отношения и правото на упражняване на родителски права.

               (3)

               Регламент „Брюксел IIa“ допълва и подсилва разпоредбите на Хагската конвенция от 25 октомври 1980 г. за гражданските аспекти на международното отвличане на деца („Хагската конвенция от 1980 г.“), която установява на международно равнище система за задължения и сътрудничество между договарящите държави и между централните органи и има за цел осигуряването на незабавното връщане на незаконно прехвърлени или задържани деца.

               (4)

               Всички държави — членки на Съюза, са страни по Хагската конвенция от 1980 г.

               (5)

               Съюзът насърчава трети държави да се присъединят към Хагската конвенция от 1980 г. и подпомага правилното прилагане на Хагската конвенция от 1980 г., като участва заедно с държавите членки inter alia в специалните комисии, редовно организирани от Хагската конференция по международно частно право.

               (6)

               Една обща нормативна уредба, приложима между държавите — членки на Съюза, и трети държави, може да бъде най-доброто решение в деликатни случаи на международно отвличане на деца.

               (7)

               В Хагската конвенция от 1980 г. се предвижда, че тя се прилага между присъединяващата се държава и договарящите държави, които направят декларация, че приемат присъединяването ѝ.

               (8)

               Хагската конвенция от 1980 г. не позволява на регионални организации за икономическа интеграция като Съюза да стават страни по нея. Следователно Съюзът не може да се присъедини към Конвенцията, нито да депозира декларация за приемане на присъединяваща се държава.

               (9)

               Съгласно Становище 1/13 на Съда на Европейския съюз декларациите за приемане по силата на Хагската конвенция от 1980 г. са от изключителната външна компетентност на Съюза.

               (10)

               Република Корея депозира своя документ за присъединяване към Хагската конвенция от 1980 г. на 13 декември 2012 г. Хагската конвенция от 1980 г. влезе в сила за Република Корея на 1 март 2013 г.

               (11)

               Няколко държави членки вече са приели присъединяването на Република Корея към Хагската конвенция от 1980 г. Оценката на положението в Република Корея доведе до заключението, че държавите членки, които все още не са приели присъединяването ѝ, могат да приемат, в интерес на Съюза, присъединяването на Република Корея при условията на Хагската конвенция от 1980 г.

               (12)

               Поради това на държавите членки, които все още не са приели присъединяването на Република Корея, следва да бъде разрешено да го приемат в интерес на Съюза и да депозират своите декларации за приемане на присъединяването на Република Корея в съответствие с условията, изложени в настоящото решение. Чешката република, Ирландия и Република Литва, които вече са приели присъединяването на Република Корея към Хагската конвенция от 1980 г., не следва да депозират нови декларации за приемане, тъй като съществуващите декларации остават валидни по силата на международното публично право.

               (13)

               Обединеното кралство и Ирландия са обвързани от регламента „Брюксел IIа“ и участват в приемането и прилагането на настоящото решение.

               (14)

               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   1.   На държавите членки, които все още не са го направили, се разрешава да приемат, в интерес на Съюза, присъединяването на Република Корея към Хагската конвенция от 25 октомври 1980 г. за гражданските аспекти на международното отвличане на деца („Хагската конвенция от 1980 г.“).
   2.   Държавите членки по параграф 1 депозират не по-късно от 9 декември 2017 г. декларация за приемане, в интерес на Съюза, на присъединяването на Република Корея към Хагската конвенция от 1980 г., формулирана, както следва:

      „[Пълно наименование на ДЪРЖАВАТА ЧЛЕНКА] декларира, че приема присъединяването на Република Корея към Хагската конвенция от 25 октомври 1980 г. за гражданските аспекти на международното отвличане на деца в съответствие с Решение (ЕС) 2016/2313 на Съвета“.

   3.   Всяка държава членка информира Съвета и Комисията за депозирането на своята декларация за приемане на присъединяването на Република Корея и съобщава на Комисията текста на декларацията в двумесечен срок от депозирането ѝ.
   Член 2
   Държавите членки, които са депозирали своите декларации за приемане на присъединяването на Република Корея към Хагската конвенция от 1980 г. преди датата на приемане на настоящото решение, не депозират нови декларации.
   Член 3
   Настоящото решение влиза в сила в деня след деня на публикуването му в Официален вестник на Европейския съюз.
   Член 4
   Адресати на настоящото решение са всички държави членки с изключение на Чешката република, Кралство Дания, Ирландия и Република Литва.

      Съставено в Брюксел на 8 декември 2016 година.

            За Съвета

            Председател

         L. ŽITŇANSKÁ

      (1)  Становище на Европейския парламент от 5 октомври 2016 г. (все още непубликувано в Официален вестник).

      (2)  Регламент (ЕО) № 2201/2003 на Съвета от 27 ноември 2003 г. относно компетентността, признаването и изпълнението на съдебни решения по брачни дела и делата, свързани с родителската отговорност, с който се отменя Регламент (ЕО) № 1347/2000 (ОВ L 338, 23.12.2003 г., стр. 1).


title: Решение (ЕС) 2015/384 на Съвета от 2 март 2015 година относно сключването от името на Европейския съюз на Споразумението за партньорство в областта на устойчивото рибарство между Европейския съюз и Република Сенегал и протокола за прилагане към него

text:
               10.3.2015

               BG

               Официален вестник на Европейския съюз

               L 65/1

         РЕШЕНИЕ (ЕС) 2015/384 НА СЪВЕТА
   от 2 март 2015 година
   относно сключването от името на Европейския съюз на Споразумението за партньорство в областта на устойчивото рибарство между Европейския съюз и Република Сенегал и протокола за прилагане към него
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, във връзка с член 218, параграф 6, втора алинея, буква а) и член 218, параграф 7 от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Европейският съюз и Република Сенегал договориха подлежащо на автоматично обновяване споразумение за партньорство в областта на устойчивото рибарство (наричано по-нататък „споразумението“) за период от пет години и протокол за прилагането на същото споразумение (наричан по-нататък „протоколът“) за период от пет години, с което на корабите на Европейския съюз се предоставят възможности за риболов във водите, над които Република Сенегал упражнява своя суверенитет или юрисдикция в областта на рибарството.

               (2)

               Споразумението и протоколът бяха подписани на 20 ноември 2014 г. в съответствие с Решение 2014/733/ЕС (1) и се прилагат временно от датата на подписването им.

               (3)

               Споразумението и протоколът за прилагането му следва да бъдат одобрени.

               (4)

               По силата на споразумението се създава съвместен комитет, натоварен с контрола по прилагането на това споразумение. Освен това в съответствие с протокола съвместният комитет може да одобрява някои изменения в протокола. За да се улесни одобряването на такива изменения, е целесъобразно на Комисията да се дадат правомощия, при спазване на определени условия, да одобрява измененията по опростена процедура,

         ПРИЕ НАСТОЯЩОТО РЕШЕНИЕ:
   Член 1
   Споразумението за партньорство в областта на устойчивото рибарство между Европейския съюз и Република Сенегал и протоколът за прилагането му се одобряват от името на Съюза (2).
   Член 2
   Председателят на Съвета извършва от името на Съюза уведомленията, предвидени в член 16 от споразумението и в член 13 от протокола.
   Член 3
   При спазване на разпоредбите и условията, посочени в приложението, Комисията се упълномощава да одобрява от името на Съюза измененията на протокола в рамките на съвместния комитет.
   Член 4
   Настоящото решение влиза в сила в деня на приемането му.

      Съставено в Брюксел на 2 март 2015 година.

            За Съвета

            Председател

         D. REIZNIECE-OZOLA

      (1)  ОВ L 304, 23.10.2014 г., стр. 1.

      (2)  Споразумението и протоколът са публикувани в ОВ L 304, 23.10.2014 г., стр. 3 с решението за подписването им.

      ПРИЛОЖЕНИЕ

         Обхват на пълномощието и процедура за установяване на позицията на Съюза в рамките на съвместния комитет

                  1.

                  Комисията се упълномощава да води преговори с Република Сенегал и когато е целесъобразно и при спазване на точка 3 от настоящото приложение, да договаря изменения на протокола по отношение на следното:

                              а)

                              преразглеждане на възможностите за риболов и определяне на нови възможности за риболов в съответствие с член 7, параграф 3, буква а) от споразумението и с членове 6 и 7 от протокола;

                              б)

                              решение относно условията за секторната подкрепа в съответствие с член 7, параграф 3, буква б) от споразумението и член 4 от протокола;

                              в)

                              условия (включително технически спецификации, ред и условия) за упражняването на риболова от риболовните кораби на Съюза в съответствие с член 7, параграф 3, буква в) от споразумението и с приложението към протокола.

                  2.

                  В рамките на съвместния комитет, създаден със споразумението, Съюзът:

                              а)

                              действа в съответствие с целите на Съюза в рамките на общата политика в областта на рибарството;

                              б)

                              се съобразява със заключенията на Съвета от 19 март 2012 г. във връзка със Съобщението относно външното измерение на общата политика в областта на рибарството;

                              в)

                              насърчава позиции, които следват съответните правила, приети от регионалните организации за управление на рибарството.

                  3.

                  Когато се предвижда на заседание на съвместния комитет да бъде прието решение за изменения на протокола съгласно точка 1, се предприемат необходимите мерки, така че в позицията, която да бъде изразена от името на Съюза, да бъде отчетена най-актуалната статистическа, биологична и друга полезна информация, предадена на Комисията.
                  За тази цел и въз основа на тази информация службите на Комисията представят на Съвета или на неговите подготвителни органи достатъчно време преди съответното заседание на съвместния комитет документ, в който подробно са изложени елементите на предложената позиция на Съюза, за разглеждане и одобряване.
                  По отношение на въпросите, посочени в точка 1, буква а), за одобряване на предвидената позиция на Съюза от Съвета се изисква квалифицирано мнозинство. В останалите случаи предвидената в подготвителния документ позиция на Съюза се счита за приета, с изключение на случаите, когато определен брой държави-членки, представляващи блокиращо малцинство, се противопоставят по време на заседание на подготвителния орган на Съвета или в рамките на двадесет дни от получаването на подготвителния документ, което от двете настъпи по-рано. В случай на противопоставяне, въпросът се отнася до Съвета.
                  Ако в хода на по-нататъшни срещи, включително на място, не е възможно да се постигне споразумение за това позицията на Съюза да бъде съобразена с новите елементи, въпросът се отнася до Съвета или до подготвителните му органи.

                  4.

                  Комисията се приканва да взема своевременно всички необходими мерки във връзка с решението на съвместния комитет, включително при целесъобразност публикуване на съответното решение в Официален вестник на Европейския съюз и предаване на всякакви предложения, необходими за изпълнението на това решение.


title: 2014/107/ЕС: Решение на Съвета от 11 февруари 2014 година относно подписването, от името на Европейския съюз, на Споразумението между Европейския съюз и Азербайджанската република за обратно приемане на незаконно пребиваващи лица

text:
               28.2.2014

               BG

               Официален вестник на Европейския съюз

               L 59/4

      РЕШЕНИЕ НА СЪВЕТА

   от 11 февруари 2014 година
   относно подписването, от името на Европейския съюз, на Споразумението между Европейския съюз и Азербайджанската република за обратно приемане на незаконно пребиваващи лица
   (2014/107/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 79, параграф 3 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 19 декември 2011 г. Съветът упълномощи Комисията да започне преговори с Азербайджанската република относно Споразумение между Европейския съюз и Азербайджанската република за обратното приемане на незаконно пребиваващи лица (Споразумението). Преговорите приключиха успешно и Споразумението беше парафирано на 29 юли 2013 г.

               (2)

               Споразумението следва да бъде подписано от името на Съюза, при условие че бъде сключено на по-късна дата.

               (3)

               В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, тези държави членки не участват в приемането на настоящото решение и не са обвързани от него, нито от неговото прилагане.

               (4)

               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Подписването от името на Съюза на Споразумението между Европейския съюз и Азербайджанската република за обратно приемане на незаконно пребиваващи лица се разрешава, при условие че посоченото споразумение бъде сключено (1).
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) споразумението от името на Съюза.
   Член 3
   Настоящото решение влиза в сила в деня на приемането му.

      Съставено в Брюксел на 11 февруари 2014 година.

            За Съвета

            Председател

         E. VENIZELOS

      (1)  Текстът на Споразумението ще бъде публикуван заедно с решението за подписването му.


title: Решение 2011/71/ОВППС на Съвета от 31 януари 2011 година за изменение на Решение 2010/656/ОВППС за подновяване на ограничителните мерки срещу Кот д’Ивоар

text:
               2.2.2011

               BG

               Официален вестник на Европейския съюз

               L 28/60

         РЕШЕНИЕ 2011/71/ОВППС НА СЪВЕТА
   от 31 януари 2011 година
   за изменение на Решение 2010/656/ОВППС за подновяване на ограничителните мерки срещу Кот д’Ивоар
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 29 октомври 2010 г. Съветът прие Решение 2010/656/ОВППС за подновяване на ограничителните мерки срещу Кот д’Ивоар (1).

               (2)

               Поради сериозността на положението в Кот д’Ивоар други лица и образувания също следва да бъдат включени в списъка на лицата и образуванията, подлежащи на ограничителни мерки, който е поместен в приложение II към Решение 2010/656/ОВППС,

         ПРИЕ НАСТОЯЩОТО РЕШЕНИЕ:
   Член 1
   Член 7, параграф 2 се заменя със следното:

      „2.   Когато Съветът реши да подложи лице или образувание на мерките, посочени в член 4, параграф 1, буква б) и член 5, параграф 1, буква б), той изменя съответно приложение II.“

   Член 2
   Лицата и образуванията, посочени в приложението към настоящото решение, се добавят в списъка, поместен в приложение II към Решение 2010/656/ОВППС.
   Член 3
   Настоящото решение влиза в сила в деня на приемането му.

      Съставено в Брюксел на 31 януари 2011 година.

            За Съвета

            Председател

         C. ASHTON

      (1)  ОВ L 285, 30.10.2010 г., стр. 28.

      ПРИЛОЖЕНИЕ

         СПИСЪК НА ЛИЦАТА И ОБРАЗУВАНИЯТА, ПОСОЧЕНИ В ЧЛЕН 2

                  Име (и евентуални псевдоними)

                  Идентификационни данни

                  Основания

                  1.

                  Г-н. Philippe Henry Dacoury-Tabley

                  Управител на Централната банка на държавите от Западна Африка (ВСЕАО) Отказва да се подчини на властта на демократично избрания президент. Допринася за финансирането на незаконната администрация на г-н Laurent Gbagbo.

                  2.

                  Г-н Denis N'Gbé

                  Роден на 6 септември 1956 г. в Danane;
                  паспорт № PS-AE/094GD07 (изтича на 26 юли 2012 г.)

                  Директор на Централната банка на държавите от Западна Африка (ВСЕАО) за Кот д’Ивоар Отказва да се подчини на властта на демократично избрания президент. Допринася за финансирането на незаконната администрация на г-н Laurent Gbagbo.

                  3.

                  Г-н Ibrahim Ezzedine

                  Роден на 5 февруари 1968 г. в Bariche (Ливан)
                  паспорт № 08AB14590 (изтича на 4 октомври 2014 г.)

                  Предприемач Допринася за финансирането на незаконната администрация на г-н Laurent Gbagbo.

                  4.

                  Г-н Roland Dagher

                  Роден на 8 май 1952 г. в Bamako (Мали);
                  паспорти № PD-AE/075FN01 (изтекъл на 16 януари 2011 г.) 08AA15167 (изтича на 1 декември 2013 г.)

                  Предприемач, член на Икономическия и социален съвет Допринася за незаконното финансиране на г-н Laurent Gbagbo.

                  5.

                  Г-н Oussou Kouassi

                  Роден на 1 януари 1956 г. в Oumé
                  паспорти № PD-AE/016EU09 (изтекъл на 31 август 2009 г.); 08AA80739 (изтича на 12 юли 2014 г.)

                  Генерален директор на икономиката Отказва да се подчини на властта на демократично избрания президент. Допринася за финансирането на незаконната администрация на г-н Laurent Gbagbo.

                  6.

                  Г-н Ossey Eugène Amonkou

                  Роден на 13 юли 1960 г. в Akoupé
                  паспорт № 04LE10026 (изтича на 19 юни 2011 г.)

                  Генерален директор на Националната инвестиционна банка (BNI) Отказва да се подчини на властта на демократично избрания президент. Допринася за финансирането на незаконната администрация на г-н Laurent Gbagbo.

      Б.   Стопански субекти

                  Име (и евентуални псевдоними)

                  Идентификационни данни

                  Основания

                  1.

                  Спестовна каса на Кот д’Ивоар

                  СЕДАЛИЩЕ:

                              Abidjan-Plateau, Immeuble SMGL,

                              11 Avenue Joseph Anoma, 01 BP 6889 Abidjan 01 RCI Тел.: +225 20 25 43 00

                              Факс: +225 20 25 53 11 SWIFT: CNCGCIAB - Email: info@caissepargne.ci

                  Допринася за финансирането на незаконната администрация на г-н Laurent Gbagbo.

                  2.

                  Банка на жилищния фонд на Кот д’Ивоар (BHCI)

                              22 Avenue Joseph Anoma - 01

                              BP 2325 Abidjan 01 Côte d'Ivoire

                              Тел.: +225 20 25 39 39 -Факс: +225 20 22 58 18

                  Допринася за финансирането на незаконната администрация на г-н Laurent Gbagbo.


title: 2010/385/ЕС: Решение на Съвета от 24 юни 2010 година за сключването на устава на Международната агенция за възобновяема енергия (IRENA) от Европейския съюз

text:
               13.7.2010

               BG

               Официален вестник на Европейския съюз

               L 178/17

         РЕШЕНИЕ НА СЪВЕТА
   от 24 юни 2010 година
   за сключването на устава на Международната агенция за възобновяема енергия (IRENA) от Европейския съюз
   (2010/385/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 194, параграф 2 и член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Съгласно решението на Съвета от 19 октомври 2009 г. уставът на Международната агенция за възобновяема енергия (IRENA) (1) (наричан по-долу „уставът“) беше подписан от името на Европейската общност на 23 ноември 2009 г.

               (2)

               В резултат от влизането в сила на Договора от Лисабон на 1 декември 2009 г. Европейският съюз замести Европейската общност и е неин правоприемник.

               (3)

               Целесъобразно е Съюзът да сключи устава.

               (4)

               Както Съюзът, така и неговите държави-членки разполагат с компетентност в областите, обхванати от устава.

               (5)

               Член VI, параграф В от устава предвижда регионалните междуправителствени организации за икономическа интеграция, които стават членки на Международната агенция за възобновяема енергия (наричана по-долу „IRENA“), да посочват обхвата на своята компетентност по отношение на регулираните от устава въпроси.

               (6)

               Поради това Съюзът следва да приеме такава декларация за компетентност.

               (7)

               Съюзът следва да плаща годишна финансова вноска в IRENA, както е предвидено в програмата Интелигентна енергия — Европа („ИЕЕ“),

         ПРИЕ НАСТОЯЩОТО РЕШЕНИЕ:
   Член 1
   1.   Декларацията за компетентност се приема от името на Съюза и нейният текст се прилага към настоящото решение.
   2.   Уставът на Международната агенция за възобновяема енергия (IRENA) (наричан по-долу „уставът“) се одобрява от името на Съюза и неговият текст се прилага към настоящото решение.
   Член 2
   1.   Председателят на Съвета е оправомощен да посочи лицето(лицата), упълномощено(и) да депозира(т) от името на Съюза инструмента за ратификация при правителството на Федерална република Германия, което е депозитар на устава в съответствие с член XIX и член XX, параграф A от него, с което да бъде изразено съгласието на Съюза за обвързване с устава.
   2.   Председателят на Съвета е оправомощен да посочи лицето(лицата), упълномощено(и) да депозира(т) от името на Съюза декларацията за компетентност, съдържаща се в приложението, в съответствие с член VI, параграф В от устава.
   Член 3
   Съюзът плаща годишна вноска в Международната агенция за възобновяема енергия.
   Член 4
   Настоящото решение влиза в сила в деня на приемането му.

      Съставено в Люксембург на 24 юни 2010 година.

            За Съвета

            Председател

         J. BLANCO LÓPEZ

      (1)  Декларацията на Конференцията относно автентичните текстове на устава е неразделна част от него.

      ПРИЛОЖЕНИЕ

         Декларация за компетентност

                     1.

                     Член VI, параграф В от устава предвижда инструментът за ратификация или присъединяване на регионална междуправителствена организация за икономическа интеграция да съдържа декларация за обхвата на нейната компетентност по отношение на регулираните от устава въпроси.

                     2.

                     Макар да признават статута на Европейския съюз като член, като общо правило държавите-членки на Европейския съюз разполагат с компетентност по въпроси от дневния ред, които касаят организационни (напр. правни или бюджетни въпроси) и процедурни въпроси (напр. избор на ръководство, приемане на дневен ред, приемане на отчети).

                     3.

                     В съответствие с Договора за функционирането на Европейския съюз Съюзът и неговите държави-членки разполагат със следната компетентност в областта на възобновяемата енергия:

                                 —

                                 Съюзът има изключителна компетентност, когато разпоредба на устава на IRENA или акт за прилагането на този устав са необходими, за да се предостави възможност на Съюза да упражни вътрешната си компетентност, или доколкото разпоредбите на акт на Съюза установяват общи правила, чийто обхват може да бъде засегнат или изменен от разпоредбите на устава на IRENA или от акт, приет за неговото прилагане;

                                 —

                                 когато съществуват общи правила, но обхватът им не е нито засегнат, нито изменен, по-специално в случаи на разпоредби на Съюза, установяващи единствено минимални стандарти, държавите-членки са компетентни, без да се засяга компетентността на Съюза да действа в тази област;

                                 —

                                 държавите-членки продължават да имат изключителна компетентност по въпроси от обхвата на устава на IRENA, по отношение на които Съюзът не е приел общи правила.

                           Поместеният по-долу списък на актове на Съюза показва степента, до която Съюзът е упражнявал вътрешната си компетентност в тази област в съответствие с Договора за функционирането на ЕС. Произтичащият от тези актове обхват на компетентност на Съюза трябва да се оценява предвид конкретните разпоредби за всяка мярка, по-специално във връзка със степента, до която тези разпоредби установяват общи правила, както и, с цел да се установи съществуването на изключителна компетентност на Съюза, степента, до която обхватът на тези общи правила е засегнат или изменен от разпоредбите на устава на IRENA или от акт, приет за неговото прилагане.

                                 —

                                 Директива 2001/77/ЕО на Европейския парламент и на Съвета от 27 септември 2001 г. относно насърчаване на производството и потреблението на електроенергия от възобновяеми енергийни източници на вътрешния електроенергиен пазар (ОВ L 283, 27.10.2001 г., стр. 33);

                                 —

                                 Директива 2003/30/ЕО на Европейския парламент и на Съвета от 8 май 2003 г. относно насърчаването на използването на биогорива и други възобновяеми горива за транспорт (ОВ L 123, 17.5.2003 г., стр. 42);

                                 —

                                 Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (ОВ L 140, 5.6.2009 г., стр. 16).

                     4.

                     Упражняването на компетентност, която държавите-членки на Европейския съюз са прехвърлили на Съюза в съответствие с Договорите, може, поради своето естество, да бъде предмет на постоянни промени. Следователно Съюзът си запазва правото да коригира настоящата декларация.

         Устав на Международната агенция за възобновяема енергия
         (IRENA)
         СТРАНИТЕ по настоящия устав,
         В ЖЕЛАНИЕТО СИ да насърчават широкото разпространение и по-голямото възприемане и използване на възобновяема енергия с цел постигане на устойчиво развитие,
         ВДЪХНОВЕНИ от твърдото си убеждение, че възобновяемата енергия предоставя широки възможности за въздействие и постепенно облекчаване на проблемите, свързани с енергийната сигурност и непостоянните цени на енергията,
         УБЕДЕНИ, че възобновяемата енергия може да играе значителна роля за намаляване на концентрацията на парникови газове в атмосферата, с което да допринесе за стабилизиране на климатичната система и да позволи траен, сигурен и плавен преход към икономика с ниски нива на въглеродни емисии,
         В ЖЕЛАНИЕТО СИ да подпомогнат положителното въздействие, което технологиите за възобновяема енергия могат да окажат за стимулиране на устойчив икономически растеж и за създаване на работни места,
         МОТИВИРАНИ от огромния потенциал на възобновяемата енергия за осигуряване на децентрализиран достъп до енергия, особено в развиващите се страни, както и на достъп до енергия в изолираните и отдалечени региони и острови,
         ЗАГРИЖЕНИ за сериозните отрицателни последици, които може да има за здравето използването на изкопаеми горива и неефективното използване на традиционна биомаса,
         УБЕДЕНИ, че възобновяемата енергия, съчетана с подобрена енергийна ефективност, може в нарастваща степен да покрива очакваното рязко увеличение на глобалните енергийни нужди през следващите десетилетия,
         КАТО ПОТВЪРЖДАВАТ своето желание да създадат международна организация за възобновяема енергия, която да улеснява сътрудничеството между своите членове, като в същото време работи в тясно сътрудничество със съществуващите организации, насърчаващи използването на възобновяема енергия,
         СЕ СПОРАЗУМЯХА, КАКТО СЛЕДВА:

            Член I

            Създаване на Агенцията

                     А.

                     Страните по настоящия устав създават Международна агенция за възобновяема енергия (наричана по-долу „Агенцията“) в съответствие с реда и условията, посочени по-долу.

                     Б.

                     Агенцията се основава на принципа на равенство на всички свои членове, като при изпълнението на своите дейности зачита надлежно суверенните права и компетентност на своите членове.

            Член II

            Цели

         Агенцията насърчава широкото разпространение, по-голямото възприемане и устойчивото използване на всички видове възобновяема енергия, като взема под внимание:

                     а)

                     националните и вътрешните приоритети и ползи, произтичащи от подход, който съчетава мерки за възобновяема енергия и мерки за енергийна ефективност; и

                     б)

                     приноса на възобновяемата енергия за опазването на околната среда, чрез ограничаване на натиска върху природните ресурси и намаляване на обезлесяването, по-специално на обезлесяването в тропическите региони, на разрастването на пустините и на загубата на биоразнообразие; за опазването на климата; за икономическия растеж и социалното сближаване, включително за намаляване на бедността и за устойчиво развитие; за достъпа до енергия и за сигурността на енергийните доставки; за регионалното развитие и за отговорността на поколенията.

            Член III

            Определение

         В настоящия устав терминът „възобновяема енергия“ означава всички видове енергия, произведена от възобновяеми източници по устойчив начин, включително, inter alia:

                     1.

                     биоенергията;

                     2.

                     геотермалната енергия;

                     3.

                     хидротермалната енергия;

                     4.

                     океанската енергия, включително, inter alia, енергията на приливите и отливите, енергията на вълните и океанската термална енергия;

                     5.

                     слънчевата енергия; и

                     6.

                     вятърната енергия.

            Член IV

            Дейности

                     А.

                     В качеството си на център за високи постижения при технологиите за възобновяема енергия и като способства и катализира дейностите в тази област чрез предоставяне на опит за практически приложения и политики, осигуряване на подкрепа по всички свързани с възобновяемата енергия въпроси и подпомагане на страните да извличат полза от ефективното разработване и трансфера на знания и технологии, Агенцията изпълнява следните дейности:

                                 1.

                                 В полза, по-специално, на своите членове Агенцията:

                                             а)

                                             анализира, наблюдава и, без да има задължения по отношение на провежданата от членовете политика, систематизира използваните практики в областта на възобновяемата енергия, включително инструментите на политиката, стимулите, инвестиционните механизми, най-добрите практики, наличните технологии, интегрираните системи и съоръжения и факторите за успех/неуспех;

                                             б)

                                             инициира дискусии и осигурява взаимодействие с други правителствени и неправителствени организации и мрежи в посочената област и в други области, свързани с нея;

                                             в)

                                             предоставя подходящи насоки за работа и осигурява съдействие на своите членове по тяхно искане и при отчитане на съответните им нужди, като освен това стимулира международни дискусии по политиката в областта на възобновяемата енергия и нейните рамкови условия;

                                             г)

                                             подобрява трансфера на подходящи знания и технологии и насърчава развитието на местен капацитет и компетентност в държавите-членки, включително на необходимите междусистемни връзки;

                                             д)

                                             предлага на своите членове изграждане на капацитет, включително обучение и образование;

                                             е)

                                             предоставя на своите членове, по тяхно искане, съвети относно финансирането в областта на възобновяемата енергия и подкрепя прилагането на съответните механизми;

                                             ж)

                                             стимулира и насърчава научноизследователската дейност, включително по социално-икономически въпроси, подпомага научноизследователските мрежи, съвместните научни изследвания, разработването и внедряването на технологии; и

                                             з)

                                             предоставя информация относно разработването и прилагането на национални и международни технически стандарти във връзка с възобновяемата енергия въз основа на добро познаване в резултат на активно участие в съответните форуми.

                                 2.

                                 Освен това Агенцията разпространява информация и повишава обществената осведоменост относно ползите и потенциала на възобновяемата енергия.

                     Б.

                     При изпълнението на своите дейности Агенцията:

                                 1.

                                 действа в съответствие с целите и принципите на ООН за укрепване на мира и международното сътрудничество, както и в съответствие с политиката на ООН за устойчиво развитие;

                                 2.

                                 разпределя ресурсите си така, че да осигури ефективното им използване, с цел да работи адекватно за постигане на всички свои цели и да изпълнява дейностите си така, че да постигне възможно най-голяма полза за членовете си и във всички райони на света, като отчита специалните нужди на развиващите се страни и на отдалечените и изолираните региони и острови;

                                 3.

                                 осъществява тясно сътрудничество и се стреми да установи взаимноизгодни отношения със съществуващите институции и организации, за да се избегне излишно дублиране на дейности, като се основава и използва ефикасно и ефективно ресурсите и текущите дейности на правителствата, на други организации и агенции, които имат за цел да насърчават използването на възобновяема енергия.

                     В.

                     Агенцията:

                                 1.

                                 представя на своите членове годишен доклад за дейността си;

                                 2.

                                 информира членовете относно насоките за работа, които е предоставила; и

                                 3.

                                 информира членовете относно консултациите и сътрудничеството със съществуващи международни организации в тази област, както и относно тяхната работа.

            Член V

            Работна програма и проекти

                     А.

                     Агенцията изпълнява своите дейности въз основа на годишна работна програма, която се подготвя от секретариата, обсъжда се от съвета и се приема от общото събрание.

                     Б.

                     В допълнение към своята работна програма, след консултация със своите членове и, в случай на несъгласие, след одобрение от общото събрание, Агенцията изпълнява инициирани и финансирани от членове проекти, при условие че съответните нефинансови ресурси на Агенцията са налични.

            Член VI

            Членство

                     А.

                     Членове могат да бъдат държавите, които членуват в ООН, а също и регионални междуправителствени организации за икономическа интеграция, които желаят и могат да действат в съответствие с целите и дейностите, посочени в настоящия устав. За да отговори на критериите за членство в Агенцията, дадена регионална междуправителствена организация за икономическа интеграция трябва да се състои от суверенни държави, поне една от които е член на Агенцията, като нейните държави-членки трябва да са ѝ прехвърлили компетентност в поне една от областите, попадащи в сферата на дейност на Агенцията.

                     Б.

                     Такива държави и регионални междуправителствени организации за икономическа интеграция могат да станат:

                                 1.

                                 членове основатели на Агенцията, подписали настоящия устав и депозирали инструмент за ратификация;

                                 2.

                                 други членове на Агенцията, като депозират инструмент за присъединяване, след като тяхната молба за членство е била одобрена. Членството се счита за одобрено, ако в срок три месеца след изпращането на молбата до членовете няма изразено несъгласие. В случай на несъгласие решение по молбата се взема от общото събрание в съответствие с член IX, параграф З, точка 1.

                     В.

                     В случай на членство на регионална междуправителствена организация за икономическа интеграция организацията и нейните държави-членки определят съответните си отговорности за изпълнението на задълженията си съгласно настоящия устав. Организацията и нейните държави-членки не могат да упражняват едновременно правата по настоящия устав, включително правото на глас. В своите инструменти за ратификация или присъединяване посочените по-горе организации декларират обхвата на своята компетентност по отношение на въпросите, уредени с настоящия устав. Тези организации също така уведомяват правителството депозитар за всяка съществена промяна в обхвата на тяхната компетентност. При гласуване по въпроси от тяхната компетентност регионалните междуправителствени организации за икономическа интеграция разполагат с гласове, равни на общия брой гласове, разпределени на техните държави-членки, които също членуват в Агенцията.

            Член VII

            Наблюдатели

                     А.

                     Статут на наблюдател може да се предостави от Общото събрание на:

                                 1.

                                 междуправителствени и неправителствени организации, развиващи дейност в областта на възобновяемата енергия;

                                 2.

                                 подписали страни, които не са ратифицирали устава; и

                                 3.

                                 кандидати за членство, чиито молби за членство са били одобрени в съответствие с член VI, параграф Б, точка 2.

                     Б.

                     Наблюдателите могат да присъстват без право на глас на публичните сесии на общото събрание и на неговите спомагателни органи.

            Член VIII

            Органи

                     А.

                     Създават се следните основни органи на Агенцията:

                                 1.

                                 общо събрание;

                                 2.

                                 съвет; и

                                 3.

                                 секретариат.

                     Б.

                     Общото събрание и съветът, след одобрение от общото събрание, могат да създават спомагателни органи, които смятат за необходими за упражняването на своите функции в съответствие с настоящия устав.

            Член IX

            Общо събрание

                     А.

                                 1.

                                 Общото събрание е върховният орган на Агенцията.

                                 2.

                                 Общото събрание може да обсъжда всякакви въпроси, попадащи в обхвата на настоящия устав или свързани с правомощията и функциите на всеки орган, предвиден в настоящия устав.

                                 3.

                                 По всички такива въпроси общото събрание може:

                                             а)

                                             да взема решения и да дава препоръки на всеки такъв орган; и

                                             б)

                                             да дава препоръки на членовете на Агенцията, по тяхно искане.

                                 4.

                                 Освен това общото събрание има право да предлага въпроси, които да бъдат разгледани от съвета, и да изисква от съвета и от секретариата доклади по всякакви въпроси, свързани с функционирането на Агенцията.

                     Б.

                     Общото събрание се състои от всички членове на Агенцията. Общото събрание се събира на редовни сесии, които се провеждат ежегодно, освен ако то реши друго.

                     В.

                     Общото събрание включва по един представител на всеки член. Представителите могат да бъдат придружавани от заместници и съветници. Разходите за участието на дадена делегация в общото събрание се поемат от съответния член.

                     Г.

                     Сесиите на общото събрание се провеждат в седалището на Агенцията, освен ако общото събрание реши друго.

                     Д.

                     В началото на всяка редовна сесия общото събрание избира председател и други длъжностни лица съобразно нуждите, като отчита принципа на справедливо географско разпределение. Те заемат своите постове, докато на следващата редовна сесия не бъдат избрани нов председател и нови длъжностни лица. Общото събрание приема свой процедурен правилник в съответствие с настоящия устав.

                     Е.

                     При спазване на разпоредбите на член VI, параграф В всеки член на Агенцията има един глас в общото събрание. По процедурни въпроси общото събрание взема решения с обикновено мнозинство на присъстващите и гласуващи членове. По въпроси по същество решенията се вземат с консенсус на присъстващите членове. Ако не бъде постигнат пълен консенсус, се смята, че има наличие на консенсус, ако срещу решението възразяват не повече от двама членове, освен ако в устава е предвидено друго. Ако възникне спор дали даден въпрос е по същество или не, този въпрос се разглежда като въпрос по същество, освен ако общото събрание не реши друго с консенсус на присъстващите членове; ако не може да бъде постигнат консенсус, се приема, че има наличие на консенсус, ако срещу решението възразяват не повече от двама членове. Мнозинството от членовете на общото събрание представлява кворум.

                     Ж.

                     За следните решения на общото събрание е необходим консенсус на присъстващите членове:

                                 1.

                                 избор на членове на съвета;

                                 2.

                                 приемане по време на редовните сесии на бюджета и на работната програма на Агенцията, представени от съвета, както и вземане на решения за промени в бюджета и в работната програма на Агенцията;

                                 3.

                                 вземане на решения относно надзора на финансовата политика на Агенцията, относно финансовия правилник и други финансови въпроси, както и избор на одитор;

                                 4.

                                 одобряване на изменения в настоящия устав;

                                 5.

                                 решения относно създаването на спомагателни органи и одобряване на техния мандат; и

                                 6.

                                 решения относно разрешението за гласуване съгласно член XVII, параграф А.

                     З.

                     За следните решения на общото събрание е необходим консенсус на присъстващите членове; ако не може да бъде постигнат пълен консенсус, се смята, че има консенсус, ако срещу решението възразяват не повече от двама членове:

                                 1.

                                 решения по молби за членство, ако това е необходимо;

                                 2.

                                 одобряване на представените от съвета процедурни правилници на общото събрание и на съвета;

                                 3.

                                 приемане на годишния доклад, както и на останалите доклади;

                                 4.

                                 одобряване на сключването на споразумения по всякакви въпроси, материи или предмети, попадащи в обхвата на настоящия устав; и

                                 5.

                                 решения в случай на несъгласие между членовете относно допълнителни проекти по смисъла на член V, параграф Б.

                     И.

                     Общото събрание посочва местонахождението на седалището на Агенцията и генералния директор на секретариата (наричан по-долу „генералният директор“) с консенсус на присъстващите членове или, ако не може да бъде постигнат пълен консенсус, с мнозинство от две трети от гласовете на присъстващите и гласуващи членове.

                     Й.

                     Общото събрание разглежда и, ако това е целесъобразно, одобрява на своята първа сесия всички решения, проектоспоразумения, разпоредби и указания, разработени от подготвителната комисия, в съответствие с процедурата за гласуване по съответния въпрос, както е посочено в член IX, параграфи Е—И.

            Член X

            Съвет

                     А.

                     Съветът се състои от най-малко 11, но не повече от 21 представители на членовете на Агенцията, избрани от общото събрание. Конкретният брой на представителите в интервала от 11 до 21 отговаря на закръглената стойност на една трета от членовете на Агенцията, която се изчислява въз основа на броя на членовете на Агенцията към момента на започване на съответния избор на членове на съвета. Членовете на съвета се избират на ротационен принцип, както е посочено в процедурния правилник на общото събрание, за да се осигури реално участие на развиващите се и на развитите страни и да се постигне честно и справедливо географско разпределение и ефективност на работата на съвета. Членовете на съвета се избират за мандат от две години.

                     Б.

                     Съветът се събира веднъж на всеки шест месеца и неговите срещи се провеждат в седалището на Агенцията, освен ако съветът реши друго.

                     В.

                     В началото на всяка среща съветът избира за периода до следващата среща измежду своите членове председател и други длъжностни лица съобразно нуждите. Съветът има правото да изготви свой процедурен правилник. Този процедурен правилник трябва да бъде представен на общото събрание за одобрение.

                     Г.

                     Всеки член на съвета разполага с един глас. По процедурни въпроси съветът взема решения с обикновено мнозинство на своите членове. По въпроси по същество решенията се вземат с мнозинство от две трети от неговите членове. Ако възникне спор дали даден въпрос е по същество или не, този въпрос следва да се разглежда като въпрос по същество, освен ако съветът реши друго с мнозинство от две трети от своите членове.

                     Д.

                     Съветът носи отговорност и се отчита пред общото събрание. Съветът изпълнява своите правомощия и функции, възложени му по настоящия устав, както и функциите, които са му делегирани от общото събрание. В тази своя дейност той действа в съответствие с решенията и при надлежно отчитане на препоръките на общото събрание и осигурява тяхното правилно и последователно прилагане.

                     Е.

                     Съветът:

                                 1.

                                 улеснява консултациите и сътрудничеството между членовете;

                                 2.

                                 обсъжда и представя на общото събрание проект за работна програма и проектобюджет на Агенцията;

                                 3.

                                 одобрява разпоредбите, необходими за провеждането на сесиите на общото събрание, включително подготвянето на проект за дневен ред;

                                 4.

                                 обсъжда и представя пред общото събрание проекта за годишен доклад относно дейностите на Агенцията и останалите подготвяни от секретариата доклади в съответствие с член XI, параграф Д, точка 3 от настоящия устав;

                                 5.

                                 подготвя всякакви други доклади, които общото събрание може да поиска;

                                 6.

                                 сключва от името на Агенцията споразумения или спогодби с държави, международни организации и международни агенции при наличие на предварително одобрение от страна на общото събрание;

                                 7.

                                 конкретизира приетата от общото събрание работна програма с оглед на нейното изпълнение от секретариата и в рамките на приетия бюджет;

                                 8.

                                 има правото да отнася до общото събрание въпроси за съответно разглеждане; и

                                 9.

                                 при необходимост създава спомагателни органи в съответствие с член VIII, параграф Б и взема решения във връзка с техния мандат и срок на действие.

            Член XI

            Секретариат

                     А.

                     Секретариатът съдейства на общото събрание, на съвета и на техните спомагателни органи за изпълнението на техните функции. Той изпълнява и другите функции, възложени му по настоящия устав, както и функциите, които са му делегирани от общото събрание или съвета.

                     Б.

                     Секретариатът се състои от генерален директор, който е неговият ръководител и главен административен служител, и от необходимия персонал. Генералният директор се назначава от общото събрание по препоръка на съвета с мандат от четири години, който може да се поднови с не повече от още един мандат.

                     В.

                     Генералният директор носи отговорност пред общото събрание и пред съвета, inter alia, за назначаването на персонала и за организацията и функционирането на секретариата. Основно съображение при набирането на персонала и определянето на условията за работа е необходимостта да се осигурят най-високите стандарти на ефикасност, компетентност и почтеност. Следва да се отдели необходимото внимание на факта, че е важно персоналът да се набира най-вече от държавите-членки и на възможно най-широка географска основа, като се обръща особено внимание на адекватното представителство на развиващите се страни и на балансирано участие на служители от двата пола.
                     При подготовката на бюджета предложението за набиране на персонал почива на принципа, че броят на персонала не трябва да надвишава необходимия минимум за правилно изпълнение на функциите на секретариата.

                     Г.

                     Генералният директор или негов представител участва без право на глас във всички заседания на общото събрание и на съвета.

                     Д.

                     Секретариатът:

                                 1.

                                 подготвя и представя на съвета проект за работна програма и проектобюджет на Агенцията;

                                 2.

                                 изпълнява работната програма на Агенцията и нейните решения;

                                 3.

                                 подготвя и представя на съвета проект за годишен доклад относно дейностите на Агенцията и други поискани от общото събрание или от съвета доклади;

                                 4.

                                 предоставя административно и техническо съдействие на общото събрание, на съвета и на техните спомагателни органи;

                                 5.

                                 улеснява комуникацията между Агенцията и нейните членове; и

                                 6.

                                 разпространява до членовете на Агенцията насоките за работа, след като те бъдат предоставени в съответствие с член IV, параграф В, точка 2, и подготвя и представя на общото събрание и на съвета, при всяка от техните сесии, доклад за предоставените насоки за работа. Докладът до съвета включва също и насоките за работа, които са планирани във връзка с изпълнението на годишната работна програма.

                     Е.

                     При изпълнението на своите задължения генералният директор и останалите членове на персонала не търсят и не получават инструкции от което и да е правителство или от друг източник извън Агенцията. Те се въздържат от всякакви действия, които биха могли да хвърлят сянка върху репутацията им на международни служители, носещи отговорност единствено пред общото събрание и съвета. Всеки член зачита изключително международния характер на функциите на генералния директор и на другите членове на персонала и не се опитва да им влияе при изпълнението на задълженията им.

            Член XII

            Бюджет

                     А.

                     Бюджетът на Агенцията се финансира от:

                                 1.

                                 задължителни вноски на нейните членове, определени от общото събрание на базата на оценките на ООН;

                                 2.

                                 доброволни вноски; и

                                 3.

                                 други възможни източници на финансиране,

                           в съответствие с финансовия правилник, който следва да се приеме с консенсус от общото събрание съгласно посоченото в член IX, параграф Ж от настоящия устав. Финансовият правилник и бюджетът осигуряват солидна финансова основа на Агенцията, както и ефективното и ефикасно изпълнение на дейностите ѝ, както са формулирани в работната програма. Задължителните вноски служат за финансиране на основните дейности и на административните разходи.

                     Б.

                     Проектобюджетът на Агенцията се подготвя от секретариата и се внася в съвета за разглеждане. Съветът може да го насочи към общото събрание с препоръка за одобрение или да го върне на секретариата за преработка и повторно внасяне.

                     В.

                     Общото събрание определя външен одитор за период от четири години, който може да бъде преизбиран. Първоначалният одитор изпълнява тази функция за период от две години. Одиторът преглежда счетоводната документация на Агенцията и при необходимост прави забележки и препоръки по отношение на ефективността на управлението и на вътрешния финансов контрол.

            Член XIII

            Правосубектност, привилегии и имунитети

                     А.

                     Агенцията притежава международна правосубектност. На територията на всяка държава-членка и в зависимост от националното ѝ законодателство Агенцията се ползва с вътрешна правоспособност, доколкото това е необходимо за упражняване на функциите ѝ и за постигане на целите ѝ.

                     Б.

                     Членовете вземат решение за сключване на отделно споразумение относно привилегиите и имунитетите.

            Член XIV

            Отношения с други организации

         След одобрение от общото събрание съветът се упълномощава да сключва от името на Агенцията споразумения за установяване на съответните отношения с ООН и с други организации, чиято дейност има връзка с работата на Агенцията. Разпоредбите на настоящия устав не засягат правата и задълженията на който и да е член, произтичащи от който и да е съществуващ международен договор.

            Член XV

            Изменения и оттегляне, преразглеждане

                     А.

                     Всеки член може да предлага изменения в настоящия устав. Генералният директор подготвя заверени копия на текста на всяко предложение за изменение и ги изпраща на всички членове поне деветдесет дни преди тяхното разглеждане от общото събрание.

                     Б.

                     Измененията влизат в сила за всички членове, след като:

                                 1.

                                 бъдат одобрени от общото събрание след обсъждане на внесени от съвета забележки по всяко предложено изменение; и

                                 2.

                                 членовете дадат съгласие да бъдат обвързани с изменението в съответствие със своите съответни конституционни процедури. Членовете изразяват съгласието си да бъдат обвързани с изменението чрез депозиране на съответен инструмент при депозитара, посочен в член XX, параграф А.

                     В.

                     Даден член може да се оттегли от Агенцията по всяко време след изтичането на пет години от датата на влизане в сила на настоящия устав съгласно посоченото в член XIX, параграф Г, като изпрати съответно писмено съобщение до депозитара, посочен в член XX, параграф А, който уведомява незабавно за това съвета и всички членове.

                     Г.

                     Такова оттегляне влиза в сила в края на годината, в която е изразено намерението за оттегляне. Оттеглянето на даден член от Агенцията не накърнява неговите договорни задължения, поети съгласно член V, параграф Б, нито неговите финансови задължения за годината, в която става оттеглянето.

            Член XVI

            Уреждане на спорове

                     А.

                     Членовете уреждат всеки възникнал помежду им спор относно тълкуването или прилагането на настоящия устав с мирни средства в съответствие с член 2, параграф 3 от Устава на ООН и за тази цел търсят неговото разрешаване чрез средствата, посочени в член 33, параграф 1 от Устава на ООН.

                     Б.

                     Съветът може да участва в разрешаването на спор със средствата, които сметне за целесъобразни, включително като предлага любезно посредничество, призовава спорещите членове да започнат процедура за уреждане на спора по техен избор и препоръчва краен срок за приключване на всяка такава договорена процедура.

            Член XVII

            Временно преустановяване на правата

                     А.

                     Всеки член на Агенцията, който има просрочени финансови вноски към Агенцията, няма право да гласува, ако просрочените суми достигнат или надвишат размера на дължимите вноски за двете предходни години. Общото събрание обаче може да разреши на такъв член да гласува, ако е убедено, че неплащането на вноските се дължи на обстоятелства извън контрола на този член.

                     Б.

                     Ако даден член системно нарушава разпоредбите на настоящия устав или на което и да е споразумение, в което той участва съгласно настоящия устав, общото събрание може по предложение на съвета временно да преустанови правата и привилегиите, свързани с членството, с мнозинство от две трети от присъстващите и гласуващи членове.

            Член XVIII

            Седалище на Агенцията

         Местонахождението на седалището на Агенцията се определя от общото събрание на неговата първа сесия.

            Член XIX

            Подписване, ратификация, влизане в сила и присъединяване

                     А.

                     Настоящият устав ще бъде открит за подписване на учредителната конференция от всички държави, които са членки на ООН, и от регионалните междуправителствени организации за икономическа интеграция съгласно член VI, параграф А. Уставът ще продължи да бъде открит за подписване до момента на неговото влизане в сила.

                     Б.

                     За държавите и регионалните междуправителствени организации за икономическа интеграция съгласно член VI, параграф А, които не са подписали настоящия устав, настоящият устав ще бъде открит за присъединяване, след като тяхното членство бъде одобрено от общото събрание в съответствие с член VI, параграф Б, точка 2.

                     В.

                     Съгласие за обвързване с настоящия устав се изразява чрез депозиране при депозитаря на инструмент за ратификация или присъединяване. Ратификацията на устава или присъединяването към него се извършва от държавите в съответствие с техните конституционни процедури.

                     Г.

                     Настоящият устав влиза в сила на тридесетия ден след датата на депозиране на двадесет и петия инструмент за ратификация.

                     Д.

                     За държавите или регионалните междуправителствени организации за икономическа интеграция, които са депозирали инструмент за ратификация или присъединяване след датата на влизане в сила на устава, уставът влиза в сила на тридесетия ден след датата на депозиране на съответния инструмент.

                     Е.

                     Не могат да се изразяват резерви по отношение на която и да е от разпоредбите на настоящия устав.

            Член XX

            Депозитар, регистриране, автентичен текст

                     А.

                     За депозитар на настоящия устав и на всички инструменти за ратификация или присъединяване се определя правителството на Федерална република Германия.

                     Б.

                     Настоящият устав се регистрира от правителството депозитар съгласно член 102 от Устава на ООН.

                     В.

                     Настоящият устав, съставен на английски език, се депозира в архивите на правителството депозитар.

                     Г.

                     Надлежно заверени копия на настоящия устав се предават от правителството депозитар на правителствата на държавите и на изпълнителните органи на регионалните междуправителствени организации за икономическа интеграция, които са подписали устава или са били одобрени за членство по реда на член VI, параграф Б, точка 2.

                     Д.

                     Правителството депозитар незабавно уведомява всички страни, подписали настоящия устав, за датата на всяко депозиране на инструмент за ратификация и за датата на влизане в сила на устава.

                     Е.

                     Правителството депозитар незабавно уведомява всички страни, подписали настоящия устав, и всички членове за датите, на които държави или регионални междуправителствени организации за икономическа интеграция стават членове съгласно устава.

                     Ж.

                     Правителството депозитар незабавно изпраща евентуални нови молби за членство до всички членове на Агенцията за разглеждане в съответствие с член VI, параграф Б, точка 2.

            В УВЕРЕНИЕ НА КОЕТО долуподписаните, съответно упълномощени, полагат подписите си под настоящия устав.
            Съставено в Бон на 26 януари 2009 годинa в единствен оригинален екземпляр на английски език.


title: Решение (ЕС) 2015/1698 на Европейския парламент от 29 април 2015 година относно приключването на сметките на съвместното предприятие „Горивни клетки и водород“ за финансовата 2013 година

text:
               30.9.2015

               BG

               Официален вестник на Европейския съюз

               L 255/384

      РЕШЕНИЕ (ЕС) 2015/1698 НА ЕВРОПЕЙСКИЯ ПАРЛАМЕНТ
      от 29 април 2015 година
      относно приключването на сметките на съвместното предприятие „Горивни клетки и водород“ за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на съвместното предприятие „Горивни клетки и водород“ за финансовата 2013 година,

                  —

                  като взе предвид доклада на Сметната палата относно годишните отчети на съвместното предприятие „Горивни клетки и водород“ (ГКВ) за финансовата 2013 година, придружен от отговорите на съвместното предприятие (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид препоръката на Съвета от 17 февруари 2015 г. относно освобождаването от отговорност на съвместното предприятие във връзка с изпълнението на бюджета за финансовата 2013 година (05306/2015 — C8-0049/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (4), и по-специално член 209 от него,

                  —

                  като взе предвид Регламент (ЕО) № 521/2008 на Съвета от 30 май 2008 г. за създаване на съвместно предприятие „Горивни клетки и водород“ (5),

                  —

                  като взе предвид Регламент (ЕС) № 559/2014 на Съвета от 6 май 2014 г. за създаване на съвместно предприятие „Горивни клетки и водород 2“ (6), и по-специално член 1, параграф 2 и член 12 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (7),

                  —

                  като взе предвид Делегиран регламент (ЕС) № 110/2014 на Комисията от 30 септември 2013 г. относно модел на финансов регламент за органите, осъществяващи публично-частно партньорство, посочени в член 209 от Регламент (ЕС, Евратом) № 966/2012 на Европейския парламент и на Съвета (8),

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол (A8-0112/2015),

         1.

            Одобрява приключването на сметките на съвместното предприятие „Горивни клетки и водород“ за финансовата 2013 година.

         2.

            Възлага на своя председател да предаде настоящото решение на изпълнителния директор на съвместното предприятие „Горивни клетки и водород 2“, на Съвета, Комисията и Сметната палата и да осигури публикуването му в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 452, 16.12.2014 г., стр. 67.

         (2)  ОВ C 452, 16.12.2014 г., стр. 68.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 153, 12.6.2008 г., стр. 1.

         (6)  ОВ L 169, 7.6.2014 г., стр. 108.

         (7)  ОВ L 357, 31.12.2002 г., стр. 72.

         (8)  ОВ L 38, 7.2.2014 г., стр. 2.


title: Решение (ОВППС) 2017/350 на Съвета от 27 февруари 2017 година за изменение на Решение 2012/642/ОВППС относно ограничителните мерки срещу Беларус

text:
               28.2.2017

               BG

               Официален вестник на Европейския съюз

               L 50/81

         РЕШЕНИЕ (ОВППС) 2017/350 НА СЪВЕТА
   от 27 февруари 2017 година
   за изменение на Решение 2012/642/ОВППС относно ограничителните мерки срещу Беларус
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 15 октомври 2012 г. Съветът прие Решение 2012/642/ОВППС (1).

               (2)

               Въз основа на преглед на Решение 2012/642/ОВППС срокът на действие на ограничителните мерки срещу Беларус следва да бъде удължен до 28 февруари 2018 г.

               (3)

               Освен това Съветът постигна съгласие, че държавите членки могат да разрешат износа на оборудване за биатлон за Беларус в съответствие с приложимите лицензионни разпоредби.

               (4)

               Във връзка с това Решение 2012/642/ОВППС следва да бъде съответно изменено.

               (5)

               За да се гарантира, че предвидените в настоящото решение мерки са ефективни, настоящото решение следва да влезе в сила незабавно,

         ПРИЕ НАСТОЯЩОТО РЕШЕНИЕ:
   Член 1
   Решение 2012/642/ОВППС се изменя, както следва:

               1)

               В член 2 се добавя следният параграф:
               „3.   Член 1 не се прилага по отношение на оборудване за биатлон, което отговаря на спецификациите, посочени в правилника за провеждане на събития и състезания на Международния съюз по биатлон (МСБ).“;

               2)

               член 8 се заменя със следното:
               „Член 8
               1.   Настоящото решение се прилага до 28 февруари 2018 г.
               2.   Настоящото решение подлежи на постоянен преглед и се подновява или изменя, в зависимост от случая, ако Съветът прецени, че целите му не са постигнати.“

         Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 27 февруари 2017 година.

            За Съвета

            Председател

         K. MIZZI

      (1)  Решение 2012/642/ОВППС на Съвета от 15 октомври 2012 г. относно ограничителните мерки срещу Беларус (ОВ L 285, 17.10.2012 г., стр. 1).


title: 2008/511/ЕО: Решение на Европейския парламент от 24 април 2007 година относно освобождаване от отговорност във връзка с изпълнението на бюджета на Европейския център за мониторинг на расизма и ксенофобията за финансовата 2005 година

text:
               15.7.2008

               BG

               Официален вестник на Европейския съюз

               L 187/92

         РЕШЕНИЕ НА ЕВРОПЕЙСКИЯ ПАРЛАМЕНТ
   от 24 април 2007 година
   относно освобождаване от отговорност във връзка с изпълнението на бюджета на Европейския център за мониторинг на расизма и ксенофобията за финансовата 2005 година
   (2008/511/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейския център за мониторинг на расизма и ксенофобията за финансовата 2005 година (1),
   като взе предвид доклада на Сметната палата относно окончателния годишен отчет на Европейския център за мониторинг на расизма и ксенофобията за финансовата 2005 година, заедно с отговорите на Центъра (2),
   като взе предвид препоръката на Съвета 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1035/97 на Съвета от 2 юни 1997 г. за създаване на Европейски център за мониторинг на расизма и ксенофобията (4), и по-специално член 12a от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A6-0118/2007),

               1.

               Освобождава директора на Европейския център за мониторинг на расизма и ксенофобията от отговорност във връзка с изпълнението на бюджета на Центъра за финансовата 2005 година;

               2.

               Представя своите забележки в следващата по-долу резолюция;

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския център за мониторинг на расизма и ксенофобията, Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 46.

      (2)  ОВ C 312, 19.12.2006 г., стр. 93.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 151, 10.6.1997 г., стр. 1. Регламент, изменен с Регламент (EО) № 1652/2003 (ОВ L 245, 29.9.2003 г., стр. 33).

      (5)  ОВ L 357, 31.12.2002 г., стр. 72.
    ---documentbreak---

               15.7.2008

               BG

               Официален вестник на Европейския съюз

               L 187/93

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 24 април 2007 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския център за мониторинг на расизма и ксенофобията за финансовата 2005 година
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейския център за мониторинг на расизма и ксенофобията за финансовата 2005 година (1),
   като взе предвид доклада на Сметната палата относно окончателния годишен отчет на Европейския център за мониторинг на расизма и ксенофобията за финансовата 2005 година, заедно с отговорите на Центъра (2),
   като взе предвид препоръката на Съвета 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1035/97 на Съвета от 2 юни 1997 г. за създаване на Европейски център за мониторинг на расизма и ксенофобията (4), и по-специално член 12a от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A6-0118/2007),

               А.

               като има предвид, че Сметната палата отбеляза, че е получила убедителни уверения, че годишният отчет за финансовата година, приключила на 31 декември 2005 г., е достоверен и че извършените операции, взети като цяло, са законосъобразни и редовни;

               Б.

               като има предвид, че на 27 април 2006 г. Парламентът освободи от отговорност директора във връзка с изпълнението на бюджета на Центъра за финансовата 2004 година (6) и в резолюцията, придружаваща решението за освобождаване от отговорност, Парламентът, наред с другото

                           —

                           изразява загриженост за високото равнище на анулирани преноси, по-специално по дял I (разходи за персонал),

                           —

                           изразява загриженост за нередностите, забелязани от Сметната палата при процедурите за сключване на договори чрез търгове и по възлагане,

         Общи бележки относно по-голямата част от агенциите на ЕС, за които се изисква индивидуално освобождаване от отговорност

               1.

               Счита, че непрекъснато нарастващият брой на общностните агенции и дейностите на някои от тях като че ли не формират част от цялостната политическа рамка, че областта на компетенции на някои агенции невинаги отразява действителните потребности на Съюза и очакванията на гражданите, и отбелязва, че като цяло агенциите невинаги имат добра репутация, нито добри отзиви в печата;

               2.

               Поради това приканва Комисията да определи цялостна политическа рамка относно създаването на нови общностни агенции; да представя анализ на разходите и ползите, преди да се създаде нова агенция, като непрекъснато следи да се избягва всяко дублиране на дейности с други агенции или с областта на компетенции на други европейски организации;

               3.

               Приканва Сметната палата да дава становище по анализа на разходите и ползите, преди Парламентът да вземе решение;

               4.

               Приканва Комисията да представя на всеки пет години анализ на добавената стойност на всяка съществуваща агенция; приканва всички заинтересовани институции при отрицателна оценка на добавената стойност на дадена агенция да предприемат необходимите мерки, като преформулират мандата на съответната агенция или я закрият;

               5.

               Предвид нарастващия брой регулаторни агенции изразява съжаление, че преговорите по проекта на институционално споразумение за оперативната рамка на тези агенции все още не са приключили и приканва компетентните служби на Сметната палата и Комисията да направят всичко възможно за бързо сключване на такова споразумение;

               6.

               Отбелязва, че бюджетната отговорност на Комисията налага необходимост от по-тясно обвързване на агенциите с Комисията; приканва Комисията и Съвета да вземат всички необходими мерки за предоставяне на блокиращо малцинство на Комисията в надзорните органи на регулаторните агенции до 31 декември 2007 г. и да предвидят такова малцинство от самото начало при създаването на нови агенции;

               7.

               Приканва Сметната палата да добави към годишния си доклад допълнителна глава, посветена на всички агенции, подлежащи на освобождаване от отговорност във връзка с изпълнението на бюджета по отчетите на Комисията, така че да предостави много по-ясна представа за използването на средствата на ЕС от агенциите;

               8.

               Припомня принципа, съгласно който всички общностни агенции, независимо дали субсидирани или не, подлежат на освобождаване от отговорност от Парламента във връзка с изпълнението на бюджета, дори и в случай че в учредителните им актове са предвидени органи, които вземат решение за такова освобождаване от отговорност;

               9.

               Приканва Сметната палата да извърши одит за добро финансово управление на всички агенции и да докладва за това пред съответните комисии на Парламента, включително Комисията по бюджетен контрол;

               10.

               Отбелязва, че броят на агенциите непрекъснато расте и че в съответствие с политическата отговорност на Комисията за функционирането на агенциите, която далеч надхвърля чисто логистичната подкрепа, е налице все по-голяма необходимост генералните дирекции на Комисията, които отговарят за създаването и наблюдението на агенциите, да разработят единен подход към агенциите; счита, че изграждането на структура, подобна на създадената от агенциите за координиране между заинтересованите генерални дирекции, би могла да бъде един прагматичен начин за постигане на напредък по установяването от Комисията на единен подход по всички въпроси, свързани с агенциите;

               11.

               Приканва Комисията да подобри административната и техническата помощ за агенциите, като се отчита нарастващата сложност на административните правила и техническите проблеми на Общността;

               12.

               Отбелязва липсата на дисциплинарни органи във всички общностни агенции и приканва службите на Комисията да вземат необходимите мерки за създаване на такъв механизъм;

               13.

               Приветства значителните подобрения в координацията между агенциите на ЕС, които им позволяват да решават повтарящите се проблеми и правят сътрудничеството с Комисията и Парламента по-ефективно;

               14.

               Счита, че мярката, предприета от редица агенции, за създаване на обща услуга за поддръжка, целяща да приведе компютърните системи за финансово управление в съответствие с тези на Комисията, трябва да се продължи и разшири;

               15.

               Призовава агенциите да подобрят сътрудничеството си и съизмерването си с другите субекти в съответната област; насърчава Комисията да приеме мерките, които счита за необходими, за да подпомогне агенциите да подобрят репутацията си и да популяризират своята дейност;

               16.

               Призовава Комисията да излезе с предложение за хармонизиран формат на ежегодното отчитане на агенциите и да разработи показатели за постигнатите резултати, което да позволи сравнение на ефикасността им;

               17.

               Приканва агенциите в началото на всяка година да представят показатели за работата, по които могат да бъдат оценявани;

               18.

               Приканва всички агенции все повече да използват цели, които са конкретни, измерими, постижими, реалистични и срочни (SMART), което би трябвало да доведе до по-реалистично планиране и постигане на целите;

               19.

               Изразява съгласие със Сметната палата, че Комисията също носи отговорност за (финансовото) управление на агенциите; следователно, настоятелно приканва Комисията да наблюдава и при необходимост, да насочва и да подпомага ръководните органи на различните агенции, особено във връзка с правилното прилагане на тръжни процедури, процедури по прозрачност на назначенията, добро финансово управление (понижено разходване и завишено бюджетиране) и преди всичко правилното прилагане на правилата относно рамката за вътрешен контрол;

               20.

               Счита, че работните програми на агенциите трябва да отразяват техния принос от оперативна и количествена гледна точка и че трябва да се отделя необходимото внимание на стандартите на Комисията за вътрешен контрол;

         Конкретни бележки

               21.

               Отбелязва, че въпреки че процентът на бюджетните кредити за поети задължения за финансовата 2005 година е над 90 %, е установено, че над 50 % от кредитите за поети задължения за административни разходи са пренесени и че като цяло има високо равнище на анулирани пренесени средства (между 15 % и 25 % в зависимост от дяла); приканва Центъра да подобри планирането на разходите си и контрола над извършването им; подчертава, че прехвърлянето на средства от една бюджетна позиция в друга се нуждае от обосновка и документиране съгласно действащите разпоредби;

               22.

               Отбелязва, че не е въведено управление, основано на дейности, въпреки че финансовият регламент на Центъра предвижда въвеждането му по модела, прилаган при общия бюджет, с цел да се позволи по-добър контрол над изпълнението; приканва Центъра да представи работна програма, която показва неговия принос в оперативни и количествено измерими величини;

               23.

               Отбелязва, че Центърът няма система за планиране и управление на придобиването на оборудване и не е правил циклични проверки на инвентара си, въпреки че това би повишило неговата достоверност; приканва Центъра да поправи това положение;

               24.

               Отбелязва, че системата за вътрешен контрол на Центъра страда от различни недостатъци, като например обстоятелството, че финансовите вериги, създадени от разпоредителя с бюджетни кредити, не са описани, системите, чрез които разпоредителят с бюджетни кредити и оправомощените от него лица предоставят информация на счетоводителя, не са били потвърдени от последния в частност, принципът на разделянето на функциите не се прилага стриктно, по-специално между функциите по иницииране и проверка; приканва Центъра да включи критерии за добро финансово управление в списъка на въпроси, подлежащи на предварителни (ex ante) проверки;

               25.

               Приканва Центъра да прилага напълно правилото, според което членовете на комисиите за подбор трябва винаги да са с равностойна или по-висока степен от тази за длъжността, която трябва да бъде заета;

               26.

               Отбелязва, че поканите за подаване на оферти, обявени от Центъра, не са изчерпателни в обясненията по отношение на минималното качество на офертите и коефициентите за претегляне на ценовия фактор; приканва Центъра стриктно да прилага правилата за поканите за подаване на оферти.

      (1)  ОВ C 266, 31.10.2006 г., стр. 46.

      (2)  ОВ C 312, 19.12.2006 г., стр. 93.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006, стр. 1).

      (4)  ОВ L 151, 10.6.1997 г., стр. 1. Регламент, изменен с Регламент (EО) № 1652/2003 (ОВ L 245, 29.9.2003 г., стр. 33).

      (5)  ОВ L 357, 31.12.2002 г., стр. 72.

      (6)  ОВ L 340, 6.12.2006 г., стр. 80.